АҞӘА, мшаԥы 23 - Sputnik. Урыстәыла аҳәаақәа рҿы асанитар-карантинтә хылаԥшра арӷәӷәеит. Ари иалнаршоит атәылахь COVID-19 аиҭакрақәа раламырҵәара ҳәа аҳәамҭа ҟалҵеит Роспотребнадзор аиҳабы Анна Попова. Абри атәы аҩуеит РИА Новости.
Лара иазгәалҭеит Ҭырқәтәылеи Танзаниеи рахь аҳаиртә еимадара аанкылараз аӡбара зрыдыркылаз Урыстәылаҟа аштамм ҿыцқәа раламгалареи раламырҵәареи алыршаразоуп.
Урыстәыла ахада Владимир Путин имҩаԥигаз аилацәажәараҿы Анна Попова еиҭалҳәеит аҳәааҿы асанитар-карантинтә хылаԥшра шырӷәӷәоу, аҳәаанырцәынтә ихынҳәуа рлаборатортә ҭҵаарақәа рхыԥхьаӡара ишацҵоу, иара убасгьы аҳаиртә, амшынтә, автомашьынатә, шьапылатә аушьҭырҭатә ҭыԥқәа зегьы рҿы ахылаԥшра шымҩаԥырго.
"Имҩаԥааго ауснагӡатә комплексқәа иалдыршоит массала зҽеиҭазкыз авирус атәылахь аламгалара. Иахьазы аусурақәа ирылҵшәаны иуҳәар ауеит аепидемиологиатә ҭагылазаашьа ашәарҭара змоу аҿиара амам ҳәа. Аха асеиԥш иҟалоит иахьазтәи аҭахрақәа зегьы рықәныҟәараан", - ҳәа лҳәеит лара.
Мшаԥы 20 рзы Роспотребнадзор аԥҟара ҿыцқәа аланагалеит. Иаланагалаз аԥҟарақәа рыла, лаҵара 1 ашьҭахь аҳәаанырцәынтә ихынҳәуа акоронавирус азы ҩынтә атест арҭароуп. Аҩбатәи атест аҭак аҳәынҭқарратә маҵзурақәа иаку рпортал аҿы икьыԥхьтәуп. Абри азы азинтә информациа аофициалтә портал аҿы икьыԥхьуп Урыстәыла асанитартә ҳақьым хада иқәҵара.
Уаанӡатәи Роспотребнадзор адыррақәа рыла, мшаԥы 15 инаркны Урыстәыла иалало ртәылауаа зегьы хымш рыҩнуҵҟа ПЦР-тестқәа арҭароуп, аҭак роуаанӡагьы аҽыԥхьакра арежим мҩаԥыргароуп, атест аҭак аҳәынҭқарратә маҵзурақәа иаку рпортал аҿы икьыԥхьтәуп ҳәа ҳәан.
Иара убас шәаԥхьар ҟалоит: